
România plătește și acum pentru "afacerea Microsoft”. Penalităţi de peste 
47 milioane de euro 


România, bună de plată în afacerea licenţelor Microsoft 


Marele dosar al corupţiei din afacerea Microsoft, care s-a lăsat cu prea puţine 
pedepse, își produce efectele și în zilele noastre. România are de plătit penalități 
în valoare de peste 47 milioane de euro, din cauza delăsării și incompetenţei 
autorităţilor, care au prejudiciat grav bugetul statului. Despre aceste pagube 
uriașe, Curtea de Conturi susține că nu s-a avut în vedere buna gestiune a 
fondurilor publice, însă nimeni nu va răspunde pentru acest lucru. 


== Microsoft 


Li — . ——. 
Cea mai gravă anomalie a legislației în România este și va fi absența răspunderii față de 
prejudiciile aduse bugetului de stat. Astfel, pentru pagubele de sute de miliarde de euro 
sau chiar mai mult din ultimii 30 de ani, nimeni nu a plătit cu adevărat. Nici chiar cei care 
au efectuat doi-trei ani de pedepse cu închisoarea, atâta timp cât prejudiciul nu a fost 


recuperat niciodată. 


În cazul de față, Curtea de Conturi a semnalat un prejudiciu de peste 47 de milioane de 
euro, numai din penalități în afacerea Microsoft, cu celebrul dosar de corupție judecat ani 
de zile. Analiza Curţii de Conturi a vizat obligaţia de plată stabilită conform Deciziei Civile 
nr.2148/18.11.2020, în Dosarul nr.716/3/2017, în care a avut calitatea de reclamant 
societatea UniCredit Bank SA. "Analizând documentele care au stat la baza plății sumei de 
45.511.400 lei (9.291.643 euro), plată care a avut impact asupra situațiilor financiare ale 
exerciţiului financiar 2022, precum și obligația curentă de a mai plăti către UniCredit Bank 
SA suma de 22.588.042 euro, am evaluat implicit aserțiunile de audit financiar prevăzute 
de metodologia Curţii de Conturi a României. Astfel, din analiza conţinutului Deciziei Civile 
nr.2148/18.11.2020, în Dosarul nr.716/3/2017, am constatat că nu a fost asigurată, în 
perioada 2014-2020, o bună gestiune a fondurilor publice, în sensul că nu s-au întreprins 
demersuri de negociere a cuantumului penalităţilor”, se arată într-un raport al Curţii de 
Conturi. 


Câștigător absolut, UniCredit Bank 


Obiectul acestui litigiu l-a reprezentat plata produselor livrate în temeiul Contractului de 
furnizare produse nr.37/30.04.2013 (subsecvent Acordului cadru de furnizare nr. 
32/12/08.2009), prin care a fost achiziționat de către Ministerul Comunicaţiilor și 
Societății Informaționale un pachet de licențe perpetue ale produselor software Microsoft 
de la furnizorii constituiți într-o asociație contractantă, respectiv D-CON.NET AG (lider 
asociere), D-CON.NET GMBH, COMSOFT DIRECT AG, BECHTLE HOLDING SCHWEIZAG și 
DIM SOFT SRL. Contractul încheiat între D-Con.Net AG și minister a fost cesionat către 
UniCredit Țiriac Bank în septembrie 2009. În faza de recurs a litigiului, instanța s-a 
pronunţat în data de 18.11.2020, dispunând admiterea recursului și casând în parte 
sentința recurată și în rejudecare. 


Astfel, instanţa a obligat pârâta Autoritatea pentru Digitalizarea României (succesoare a 
Ministerului Comunicaţiilor) să plătească reclamantei suma de 22.169.451 euro, 
reprezentând ultimele două tranșe egale din preţul contractului de furnizare produse din 
2013. Totodată, instanța a obligat Autoritatea pentru Digitalizarea României să plătească 
reclamantei suma de 13.733.982 euro, compusă din penalitățile de întârziere în cuantum 
de 8.889 euro datorate pentru întârzierea la plată a tranţei a doua de preț în perioada 
2014-2017 și în continuare până la data plăţii efectuate, și din penalitățile în cuantum de 
4.844 euro, datorate prin întârzierea la plata tranșei a treia de preț în perioada 2015- 
2017 și în continuare până la data plăţii efective, conform Contractului de furnizare. În 
plus, Autoritatea pentru Digitalizarea României a fost obligată să plătească reclamantei 
83.144 lei cheltuieli de judecată. 


Nimeni nu s-a sinchisit 


La data de 18.12.2020 a fost efectuată plata debitului principal, reprezentând cele două 
tranșe din preţul Contractului de furnizare produse din 2013, în cuantum total de 
22.169.451 euro, astfel că intervalul de calcul pentru penalitățile de întârziere s-au oprit 
la acea dată, susţine Curtea de Conturi. În ceea ce privește plata penalităţilor către 
UniCredit Bank SA, s-au efectuat următoarele plăți: 13.733.982 euro la data de 
20.12.2021, 83.144 lei cheltuieli de judecată | data de 1.02.2022 și 9.291.543 euro la 
data de 23.12.2022. 


Ca atare, a rămas de plată diferenţa de 22.588.042 euro, reprezentând obligaţia entității 
publice, stabilită de instanţă ca provenind din penalități de întârziere stabilite de la data 
de 10.01.2017 și în continuare, până la data plăţii efective a debitului principal, respectiv 
18.12.2020. "Având în vedere aceste aspecte, considerăm că nu au fost respectate 
prevederile art.5 din 119/1999 privind controlul intern și controlul financiar preventiv, 
potrivit cărora conducătorii instituțiilor publice, precum și persoanele care gestionează 
fonduri publice sau patrimoniu public aveau obligaţia realizării unei bune gestiuni 
financiară prin asigurarea legalităţii, regularităţii, economicității, eficacității și eficienței în 
desfășurarea activității. 


Cu toate că se cunoștea cuantumul semnificativ al penalităților și perioada scursă de la 
scadență, nu au existat demersuri de soluționare pe cale amiabilă a litigiului, în sensul 
încercării unei negocieri rezonabile cu creditorii asupra valorii penalităților de întârziere, în 
vederea diminuării sau a stopării curgerii acestora, astfel încât să reducă impactul asupra 
bugetului de stat”, se precizează în raportul Curţii de Conturi. În consecință, pe lângă 
suma de 22.169.451 euro, restanță debit principal, s-au plătit penalităţi în sumă de 
23.025.625 euro, la care se adaugă obligaţia de plată în sumă de 22.288.042 euro, care 
reprezintă penalităţi restante. Curtea de Conturi a concluzionat că, în perioada scursă 
între data scadenţei celei de-a doua tranșe și data hotărârii judecătorești definitive și 
irevocabile, nu s-a avut în vedere buna gestiune a fondurilor publice. 

